Skopri kif l-UE qed ittejjeb id-drittijiet tal-ħaddiema u l-kundizzjonijiet tax-xogħol fl-Ewropa kollha, mis-sigħat tax-xogħol u l-liv tal-ġenituri sas-saħħa u s-sigurtà fil-post tax-xogħol. L-UE stabbiliet sett ta' regoli tax-xogħol sabiex tiżgura protezzjoni soċjali b'saħħitha. Dawn jinkludu rekwiżiti minimi dwar il-kundizzjonijiet tax-xogħol bħall-ħinijiet tax-xogħol, ix-xogħol part-time, id-drittijiet tal-ħaddiema għall-informazzjoni dwar aspetti importanti tal-impjieg tagħhom u l-istazzjonar tal-ħaddiema. Dawn saru wieħed mill-pedamenti tad- dimensjoni soċjali tal-Ewropa L-imsieħba soċjali (it-trade unions u l-organizzazzjonijiet ta' min iħaddem) huma involuti fit-tfassil tal-politiki soċjali u tal-impjiegi Ewropej permezz tal-hekk imsejjaħ " djalogu soċjali ", permezz ta' konsultazzjonijiet u opinjonijiet, u jistgħu wkoll jinnegozjaw ftehimiet qafas dwar kwistjonijiet speċifiċi. Id-drittijiet tal-ħaddiema u forom ġodda ta' xogħol L-UE introduċiet standards minimi komuni dwar is- sigħat tax-xogħol applikabbli fl-UE kollha. Il-leġiżlazzjoni tal-UE fil-qasam tal-ħin tax-xogħol tistabbilixxi drittijiet individwali għall-ħaddiema kollha, b'ġimgħa tax-xogħol massima ta' 48 siegħa, b'liv annwali mħallas ta' mill-inqas 4 ġimgħat fis-sena, b'perjodi ta' mistrieħ u regoli dwar ix-xogħol ta' billejl, ix-xogħol bix-shift u t-tendenzi tax-xogħol. Matul is-snin, l-Ewropa rat bidliet sinifikanti fis-suq tax-xogħol, inklużi d-diġitalizzazzjoni u l-iżvilupp ta' teknoloġiji ġodda, il-flessibbiltà dejjem tikber u l-frammentazzjoni tax-xogħol. Dawn l-iżviluppi ġġeneraw forom ġodda ta' impjiegi , b'żieda fil-pożizzjonijiet temporanji u impjiegi mhux standard. Biex tipproteġi l-ħaddiema kollha fl-UE u ttejjeb id-drittijiet tal-impjegati l-aktar vulnerabbli b'kuntratti atipiċi, fl-2019 il-Parlament adotta regoli ġodda li jintroduċu drittijiet minimi dwar il-kundizzjonijiet tax-xogħol . Il-leġiżlazzjoni tistabbilixxi miżuri protettivi bħalma huma l-limitazzjoni tat-tul tal-perjodu ta' prova għal sitt xhur, l-introduzzjoni ta' taħriġ obbligatorju u l-projbizzjoni ta' kuntratti restrittivi. Ir-regoli jeħtieġu wkoll li l-impjegati l-ġodda kollha jiksbu informazzjoni ewlenija dwar ir-responsabbiltajiet tagħhom fi żmien ġimgħa minn meta jibdew jaħdmu. L-UE trid ukoll li l-ħaddiema jkunu involuti fit-teħid tad-deċiżjonijiet tal-kumpaniji u stabbiliet qafas ġenerali għad- drittijiet tal-ħaddiema li jkunu infurmati u kkonsultati Ir-regoli tal-UE jeħtieġu li f'każ ta' sensji tal-massa, l-impjegaturi jridu jinnegozjaw mar-rappreżentanti tal-ħaddiema. Fil-livell transnazzjonali, l-impjegati huma rappreżentati mill-Kunsilli Ewropej tax-Xogħol. Permezz ta' dawn il-korpi, il-ħaddiema jiġu infurmati u kkonsultati mill-maniġment dwar kwalunkwe deċiżjoni sinifikanti fil-livell tal-UE li tista' taffettwa l-impjieg jew il-kundizzjonijiet tax-xogħol. Il-mobilità tal-ħaddiema fi ħdan l-UE Ir-regoli tal-UE dwar il-koordinazzjoni tas-sistemi tas-sigurtà soċjali tal-Istati Membri jiggarantixxu li ċ-ċittadini jkunu jistgħu jibbenefikaw bis-sħiħ mid-dritt tagħhom li jmorru jgħixu f'pajjiż ieħor tal-UE biex jistudjaw, jaħdmu jew jistabbilixxu ruħhom hemmhekk, filwaqt li jiksbu l-benefiċċji soċjali u tas-saħħa li huma intitolati għalihom. Il-leġiżlazzjoni tal-UE tkopri l-mard, il-liv tal-maternità/tal-paternità, benefiċċji tal-familja, tal-qgħad u benefiċċji simili u bħalissa qed tiġi riveduta. Id-Deċiżjoni li tinħoloq aġenzija ġdida tal-UE, l-Awtorità Ewropea tax-Xogħol, li se tkun operattiva bis-sħiħ sal-2023, ġiet adottata fl-2019 biex tassisti lill-Istati Membri u lill-Kummissjoni fl-applikazzjoni u l-infurzar tal-liġi tal-UE fil-qasam tal-mobbiltà tax-xogħol u l-koordinazzjoni tas-sistemi tas-sigurtà soċjali. L-impjegati jistgħu jintbagħtu mill-kumpaniji tagħhom lil Stat Membru ieħor fuq bażi temporanja, biex iwettqu kompiti speċifiċi. Fl-2018, ir-regoli tal-UE dwar l-istazzjonar tal-ħaddiema ġew riveduti sabiex jiġi żgurat il-prinċipju ta' paga ugwali għal xogħol ugwali fl-istess post. Sabiex jiġi indirizzat il-qgħad u jkun hemm qbil aħjar bejn il-provvista u d-domanda tas-suq tax-xogħol madwar l-Ewropa, fl-2016 il-Parlament approva liġi ġdida li ġġedded in-Netwerk tal-Impjiegi Ewropej EURES b'bażi tad-data mal-UE kollha ta' persuni li qed ifittxu impjieg u postijiet tax-xogħol battala. Is-saħħa u s-sigurtà tal-ħaddiema L-Unjoni Ewropea tadotta leġiżlazzjoni fil-qasam tas-saħħa u s-sigurtà fuq il-post tax-xogħol, biex tikkomplementa u tappoġġa l-attivitajiet tal-Istati Membri. Id-Direttiva Qafas Ewropea dwar is-Sigurtà u s-Saħħa fuq il-Post tax-Xogħol tistabbilixxi prinċipji ġenerali relatati mar-rekwiżiti minimi tas-saħħa u s-sikurezza. Din tapplika għal kważi s-setturi kollha tal-attività pubblika u privata u tiddefinixxi l-obbligi għal min iħaddem u għall-impjegati. Barra minn hekk, hemm regoli speċifiċi li jkopru l-esponiment għal sustanzi perikolużi, gruppi ta' ħaddiema (nisa tqal, ħaddiema żgħażagħ,...), kompiti speċifiċi (tqandil manwali ta' tagħbijiet,...) u postijiet tax-xogħol (bastimenti tas-sajd,...). Id-Direttiva dwar il-protezzjoni tal-ħaddiema mir-riskji relatati mal-karċinoġeni jew il-mutaġeni fuq il-post tax-xogħol, pereżempju, tiġi aġġornata regolarment billi jiġu stabbiliti limiti ta' esponiment għal sustanzi speċifiċi. L-Istati Membri huma liberi li jistabbilixxu standards aktar stretti meta jittrasponu d-direttivi tal-UE fil-liġi nazzjonali. B'forza tax-xogħol li qed tixjieħ u età tal-irtirar ogħla, żdied ir-riskju li jiġu żviluppati problemi tas-saħħa. Fl-2018, il-Parlament Ewropew adotta rapport li jipproponi miżuri li jiffaċilitaw ir-ritorn tan-nies lejn il-post tax-xogħol wara leave tal-mard fit-tul u biex jinkludu aktar nies b'mard kroniku u persuni b'diżabilità fil-forza tax-xogħol. Il-promozzjoni tal-bilanċ bejn ix-xogħol u l-ħajja privata u l-ugwaljanza bejn is-sessi Il-Parlament Ewropew minn dejjem kien difensur qawwi tal-ugwaljanza bejn l-irġiel u n-nisa u jippromwovi l-ugwaljanza bejn is-sessi fl-attivitajiet kollha tiegħu. Biex jiġu pprovduti aktar opportunitajiet indaqs għall-irġiel u n-nisa u biex titħeġġeġ il-kondiviżjoni aħjar tar-responsabbiltajiet ta' indukrar, fl-2019 il-Parlament adotta sett ta' regoli ġodda li jippermettu lill-ġenituri u lill-ħaddiema li jieħdu ħsieb qraba b'kundizzjonijiet mediċi serji biex jirrikonċiljaw aħjar il-ħajja tax-xogħol u dik privata tagħhom. Id-Direttiva tistabbilixxi minimu ta' 10 ijiem ta' liv tal-paternità, minimu ta' 4 xhur liv tal-ġenituri għal kull ġenitur (li minnhom 2 mhumiex trasferibbli) u 5 ijiem fis-sena ta' liv tal-persuni li jindukraw u tipprovdi għal arranġamenti tax-xogħol aktar flessibbli. Id-drittijiet tal-maternità huma definiti fid-Direttiva dwar il-Ħaddiema Nisa Tqal, li tistabbilixxi l-perjodu minimu għal-liv tal-maternità għal 14-il ġimgħa, b'ġimgħatejn liv obbligatorju qabel u/jew wara l-ħlas. Il-Parlament qed iħeġġeġ kontinwament ukoll għal aktar miżuri biex tiġi miġġielda d-differenza bejn il-pagi tal-irġiel u n-nisa, jitnaqqas id-distakk fil-pensjonijiet u talab li jkun hemm regoli tal-UE biex jiġu indirizzati l-fastidju morali u l-fastidju sesswali. Pakketti awdjoviżivi L-Impjiegi Il-ħajja tax-xogħol Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF